text: Novsport.com - Лудогорец гони първа победа като гост след 108 дни суша
  12 August 2018 08:10 Васил Костов
  Лудогорец гони първа победа като гост след 108 дни суша
  Лудогорец гостува на Витоша днес, от 18:30 ч. "Орлите" ще гонят първи успех в елита като гост след 108 дни. За последно разградчани биха навън Верея на 27 април с 3:0. Оттогава далеч от дома орлите направиха 0:0 с ЦСКА и два пъти 1:1 с Берое. Срещата в Стара Загора бе и последната, в която Лудогорец вкара повече от 2 гола в Първа лига.
  Интересното е, че преди година разградчани пак гостуваха на Витоша в четвъртия кръг. Тогава мачът се игра на "Васил Левски", а днес ще е в Бистрица. Тогава воденият от Костадин Ангелов тим се опъна сериозно и падна с 2:4, като на почивката резултатът бе 2:2.
  Очаква се главният мениджър Пауло Аутуори отново да направи някои промени по състава. На върха на атаката ще започне Якуб Швиерчок, а на левия бек пак ще действа Антон Недялков, както с Локо Пловдив.
  Главният мениджър на Витоша Бистрица Костадин Ангелов заяви, че преди година, когато тимът му падна с 2:4 от Лудогорец като домакин, е бил по-романтичен, докато сега е по-прагматичен. В момента начело на тигрите е помощникът му тогава Росен Кирилов.
  "Фаворитът в случая е ясен, но ние сме такъв отбор, на който доста често му се е случвало да не оправдава очакванията на хората. Преди мача нищо не се знае. В двубоя ни с Лудогорец преди година бяхме малко романтични, докато сега ще сме по-прагматични. Ще се опитаме да ги затрудним. В нашата ситуация в момента и самочувствието, което сме набрали, важно е да не се отклоняваме от пътя, който следваме, да продължаваме да се представяме добре. И съответно да трупаме точки. Но на този етап по-важно е представянето, а точките ще дойдат впоследствие", каза Ангелов пред "Тема Спорт".
  "В Лудогорец има промяна в стила. Може би играчите още не са свикнали с изискванията на нановия треньор. Нормално е да има момент, в който да са в лека криза. Но в крайна сметка говорим за Лудогорец, който разполага с 25 класни играчи. Не мисля, че ще има подценяване с оглед реванша им със Зрински. На нас месечният бюджет е по-малък от заплатата на Кешерю, доколкото се носят слухове. Но когато излезеш на терена, нито заплатите, нито колите, които карат, нито действителността, която те заобикаля, имат значение. Защото на терена си един на един. Това, че ще играем в Бистрица, е и нож с две остриета. Там очакванията към нашите момчета ще бъдат по-големи. Важно е те да дадат максимума от това, което могат, и да спазват указанията на треньора. Имаме своите шансове", добави Лаптопа.